Veðrinu var misskipt á höfuðborgarsvæðinu í gær . Mjög hvasst var til að mynda í Vesturbænum og á Seltjarnarnesi en hægari vindur miðsvæðis í Reykjavík . vísir / vilhelm Einar Sveinbjörnsson , veðurfræðingur hjá Blika.is , segir ýmislegt athyglisvert við óveðrið sem gengið hefur yfir landið síðan í gær . Um sé að ræða mesta norðanveður sem sést hafi að minnsta kosti síðustu 10 til 20 árin og athyglisvert hversu víðtækt það hafi verið . Mismikil áhrif veðursins á höfuðborgarsvæðinu vekja einnig athygli veðurfræðingsins en hann ræddi óveðrið í Reykjavík síðdegis á Bylgjunni í dag . „ Það vakti athygli hversu hvasst var í Vestmannaeyjum , Blönduósi og Ólafsfirði svo ég nefni þéttbýlisstaði þar sem hvessti mjög en líka vakti það athygli að Esjuskjólið hélt í Reykjavík . Það eru kannski flestir þar sem fundu ekki fyrir neinu . Svo er þetta svo sérstakt , ef við erum að tala um höfuðborgarsvæðið að það var mjög hvasst úti á Seltjarnarnesi og sums staðar í norðurhlutanum en svo var miðhlutinn , þar hreyfði varla vind . Veðurstofumælirinn sýndi mest 12 metra á sekúndu . En svo var allt sjóðvitlaust suður í Vallahverfinu og í Straumsvík , “ sagði Einar og bætti við að veðurfræðingar hafi ekki verið vissir um að Esjuskjólið myndi halda líkt og það gerði . „ Þá hefði orðið mun hvassara en vestur á Seltjarnarnesi var það kannski frekar ægilegur Hvalfjarðarstrengurinn sem náði þar inn og lá þar yfir . “ Hann sagði það einnig vekja athygli hversu víðtækt rafmagnstruflanir hafi orðið vegna veðursins . „ Þær voru eiginlega um allt land og af ýmsum orsökum . Það kom vindaála við sögu , ísing og selta . Síðan líka það , á þessari tækniöld , er þetta veður áminning um það sem við getum kallað frekari varnir eða varnarleiðir í fjarskiptum . Það hefur stundum mátt litlu muna að fjarskiptasamband hafi dottið út og það hefur dottið út sums staðar eftir því sem ég hef lesið . “ Aðspurður hvort fleiri lægðir í svipuðum dúr væru á leiðinni sagði Einar ekkert slíkt sjást í spánum . „ En illviðri og óveður hafa tilhneigingu til að koma dálítið í syrpum og við tölum stundum um fjölskyldur lægða eða lægðasyrpur og þá koma stundum nokkrar svipaðar eða áþekkar sama veturinn . Það fer svona eftir því hvernig vindarnir blása hérna hátt yfir okkur á norðurhveli jarðar . Þannig að bara það að hafa fengið svona veður eykur líkurnar á að það komi aftur en það er samt sem áður ekkert víst og það er ekkert sem bendir til þess í spánum að slíkt verði . Engin lægð sem er svipuð sem kemur á eftir þessari . “ Hlusta má á viðtalið við Einar Sveinbjörnsson í heild sinni í spilaranum hér fyrir neðan . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .